Emiratos Árabes Xuníos

Los **Emiratos Árabes Xuníos** (n'árabe دولة الإمارات العربية المتحدة‎ **'Dawlat al-ʾImārāt al-ʿArabīyyah al-Muttaḥidah**'), tamién denomaos **EAX** o **Los Emiratos**, ye un estáu allugáu al sureste de la península arábica nel Golfu Pérsicu, n'Oriente Mediu compuestu por siete emiratos: Abu Dhabi, Ajmán, Dubái, Fujairah, Ras Al-Jaima, Sarja y Umm al-Qaywayn. Llenda con Omán al sureste y con Arabia Saudita al oeste y sur. Esti réxime de monarquía absoluta ye una federación de los siete emiratos nomaos anantes; caún tien un gobernante propiu, y xuntos los siete formen el Conseyu Supremu Federal, dirixíu por ún que tien el títulu de Presidente. La población del estáu (2013) ye de 9,2 millones d'habitantes; d'ellos 1,4 millones son ciudadanos emiratíes, y los otros 7,8 millones son expatriaos.

La ocupación humana remóntase, nesta fastera de la península arábiga, al momento de l'aparición de los humanos modernos: hai restos de 125.000 años d'antigüedá nel xacimientu Faya-1 en Mleiha (Sharjah). Consérvense llugares d'enterramientu del Neolíticu, y tamién de la Edá del Bronce; el más antiguu d'ellos, del V Mileniu e.C., ye'l de Jebel Buhais. Tres décades de conflictos marítimos, a primeros del sieglu XIX los emiratos entamaron a ser conocíos como Estaos de la Tregua tres de la firma d'un tratáu perpetuu de paz marítima colos ingleses en 1819. Esti tratáu, ratificáu en 1853 y 1892, convirtió a estos emiratos nún protectoráu británicu. El alcuerdu finó col establecimientu d'una federación independiente d'emiratos el 2 d'avientu de 1971. Seis de los siete emiratos que formen los EAX anguaño formaron la federación inicial, a la que se añadió l'emiratu de Ras al-Jaima el 10 de febreru de 1972.

La llingua oficial del país ye l'árabe, y la relixón oficial l'Islam. Les reserves de petroleu del país son les séptimes mayores del mundu, y les de gas natural les decimoséptimes. Sheikh Zayed, gobernante d'Abu Dhabi y primer presidente de los EAX, dirixó'l desarrollu del país, invirtiendo los beneficios del petroleu n'educación, asistencia sanitaria ya infraestructures. La economía del país ye la más diversificada d'ente les de tolos del Conseyu de Cooperación pa los Estaos Árabes del Golfu, y la so ciudá más populosa, Dubái, ye una importante ciudá global y un nudu perimportante de comunicaciones aérees y de comerciu marítimu. Amás, el país depende muncho menos de los beneficios del petroleu y el gas qu'en décades pasaes, y ta dirixendo la so economía hacia'l turismu y los negocios.

Los Emiratos Árabes Xuníos tienen una presencia internacional creciente, y ye una de les potencies medianes de la rexón. Ye miembru de les Naciones Xuníes, la Lliga Árabe, la Organización pa la Cooperación Islámica, la Organización de Países Esportadores de Petroleu y el Conseyu de Cooperación pa los Estaos Árabes del Golfu.

## Historia

En 1820 el Reinu Xuníu robla'l primer tratáu de paz colos xeques de les tribus del país, pa poner fin a los actos de piratería que se veníen asocediendo. Pero'l tratáu que supondría l'entamu del protectoráu británicu, sería'l de la tregua marítima perpetua, en mayu de 1853 (pol que'l Reinu Xuníu faíase cargu de la proteición militar del territoriu) y en marzu de 1892 (alcuerdu esclusivu que garantizaba'l monopoliu sobre'l comerciu y la esplotación de los recursos pa los británicos). El nome que recibieron los Emiratos mientres esti periodu, foi'l de los Estaos de la Tregua.

El 30 de marzu de 1968, los siete emiratos, xunto con Qatar y Baḥréin, entamaron la Federación d'Emiratos del Golfu Pérsicu*,* pero esta federación súmese al independizase Qatar y Baḥréin.

## Xeografía

### Organización territorial

## Economía

## Referencies

## Enllaces esternos